ΓΡΑΠΤΗ ΕΡΩΤΗΣΗ E-4043/98

υποβολή: Ian White (PSE) προς την Επιτροπή

(13 Ιανουαρίου 1999)

Θέμα: Puerto Morazan - Τυφώνας Μιτς

Πόσα χρήματα διέθεσε η ΕΕ για επείγουσα βοήθεια προς την Νικαράγουα και την Ονδούρα; Υπάρχει δυνατότητα αύξησης των ποσών;

Τί μέρος της βοήθειας της ΕΕ διοδεύτηκε διαμέσου των ΜΚΟ και των διεθνών φορέων περίθαλψης, και όχι διαμέσου της κυβέρνησης της Νικαράγουας; Τί μέτρα λαμβάνονται για αύξηση, ώστε όλη η βοήθεια να διοδεύεται διαμέσου των ΜΚΟ και των διεθνών φορέων περίθαλψης;

Τί μέτρα λαμβάνονται για να κινητοποιηθούν όλα τα ελικόπτερα των κρατών μελών της ΕΕ στην περιοχή;

Τί ενισχύσεις ανασυγκρότησης, υπό μορφή ομάδων επισκευής και εξοπλισμού για δρόμους και γέφυρες έχουν σταλεί στη Νικαράγουα και την Ονδούρα; Τί μέτρα λαμβάνονται για αύξηση και επιτάχυνση στη συμμετοχή;

Απάντηση της κας Bonino εξ ονόματος της Επιτροπής

(10 η Φεβρουαρίου 1999)

Μέχρι στιγμής η επείγουσα βοήθεια που κινητοποίησε η Επιτροπή ανέρχεται σε 8,2 εκατ. ευρώ για την Ονδούρα και 5,5 εκατ. ευρώ για την Νικαράγουα. Η Επιτροπή εξέδωσε μια πρώτη απόφαση στις 4 Νοεμβρίου 1998 (6,8 εκατ. ευρώ) για να ανταποκριθεί στις ανάγκες του πλέον ευάλωτου μέρους του πληθυσμού σε ολόκληρη την περιοχή (πακέτα τροφίμων, είδη άμεσης αρωγής, ιατρική υποστήριξη). Ενα επιπλέον πρόγραμμα αρωγής, που αποβλέπει κυρίως στην υγιεινή ύδατος, στην υγεία και στη στεγαστική αποκατάσταση εγκρίθηκε από την Επιτροπή στις 21 Δεκεμβρίου 1998 (9,5 εκατ. ευρώ). Επιπλέον, η Επιτροπή έχει εκτρέψει 3 εκατ. ευρώ από άλλα προγράμματα, κυρίως προγράμματα περιφερειακής ετοιμότητας στις καταστροφές, προς την επείγουσα βοήθεια στους πληγέντες πληθυσμούς.

Κατά την διάρκεια του έτους η Επιτροπή θα συνεχίσει να αυξάνει την ενίσχυσή της προς την περιοχή μέσω της χρηματοδότησης προγραμμάτων (8 εκατ. ευρώ), τα οποία θα περιλαμβάνουν ένα μεγάλο μέρος για την επανόρθωση με σκοπό την προετοιμασία της μετάβασης προς μια περισσότερο διαρθρωμένη επανόρθωση καθώς και βοήθεια επανόρθωσης από άλλους πόρους του προϋπολογισμού.

Η Επιτροπή εργάζεται κυρίως σε συνεργασία με μη κυβερνητικές οργανώσεις, ειδικευμένες οργανώσεις των Ηνωμένων Εθνών και διεθνείς οργανώσεις όπως η Διεθνής Επιτροπή του Ερυθρού Σταυρού. Στην περίπτωση της Κεντρικής Αμερικής, η βοήθεια διοχετεύεται μέσω των ευρωπαϊκών μη κυβερνητικών οργανώσεων (ΜΚΟ) που εργάζονται ήδη στην περιοχή και μέσω του ισπανικούς, του γερμανικού και του αυστριακού Ερυθρού Σταυρού σε συνεργασία με τις αδελφές οργανώσεις τους από τις πληγείσες χώρες.

Η Επιτροπή αντιλαμβάνεται ότι οι Ηνωμένες Πολιτείες και το Μεξικό ειδικότερα έστειλαν ελικόπτερα στην Νικαράγουα και στην Ονδούρα διαδραματίζοντας με τον τρόπο αυτόν έναν ενεργητικό ρόλο προσφέροντος ανακούφιση στα αποκομμένα χωριά.

Η Επιτροπή δεν χρηματοδοτεί καμία βοήθεια επανόρθωσης με τη μορφή ομάδων ή εξοπλισμού επισκευής οδών και γεφυρών στην Ονδούρα και στην Νικαράγουα. Εντούτοις, παρέχει χρηματική υποστήριξη για την επείγουσα ανοικοδόμηση νοσοκομείων, ιδιωτικών οικιών και εγκαταστάσεων ύδατος. Πρόσφατα κινητοποίησε 8,2 εκατ. ευρώ για τεχνική βοήθεια που είχε απαιτηθεί για την προπαρασκευή και εφαρμογή περιφερειακών προγραμμάτων επανόρθωσης στην Κεντρική Αμερική. Λεπτομέρειες αυτού του προγράμματος επανόρθωσης θα περιλαμβάνονται σε μια ανακοίνωση της Επιτροπής που θα υποβληθεί γύρω στον Μάρτιο του 1999 προς το Κοινοβούλιο και το Συμβούλιο.